Vruntlike grote to voren gescreven und wes ik gudes vormach. Wetet, leven vrundes, alse ik ju wol er gescreven hebbe van sake van Kersten Witten wegen, dar begere ik noch en antwarde van bi dussen brefbringer, minen dener Hinrik Stuven, dar wi uns na richten mogen. Ik hebbe em werf an ju bevolen, alse umme den roff, de nu geschen is, dar ju und juwer stat grote macht ane licht. Vortmer also ik ju over en jar screff umme dat schipp und dat gut, dat mi to Lubeke bekummert is, efte se mi dat willen volgen laten eder nicht, dar scrivet mi en antwart van bi Hinrik Stuven, dar ik mi na richten mach. Und mi vorwundert, dat gi mi up minen breve gen antwart en scriven, und ik hebbe Hinrik Stuven alle dink muntliken bevolen an ju to werven, wes ik ju nu nicht scriven kan. Hir umme scrivet mi nu sunder sumenissen en antworde; min dener Hinrik Stuven sal mi den bref wol schicken. Hir mede bevele ik ju de almechtigen Gode. Gescreven des vridages na sunte Margareten dages. Krysterne Nychlysson, ritter und hovetman to Wyborch. Adress: Den ersamen, vorsichtigen luden, borgermestere und radmen to Revel, kome desse bref etc.